《与神智师话别》
宋代·释道潜

昔我年始壮，托身灵鹫峰。主人大导师，鼓舞扬真风。

四方依绛帐，杂遝象与龙。嗟余于此时，已识大士踪。

纷纷论议场，头角出群雄。如何三十载，慧刃藏其锋。

端居肄业地，了不为世通。迩独念西湖，聿来将谁从。

情随山水远，兴与鱼鸟同。平生方外姿，自在如冥鸿。

明朝复回首，飘洒一孤篷。

作者简介：释道潜，本名昙潜，号参寥子，赐号妙总大师。俗姓王，钱塘（今浙江杭州）人（《续骫骳说》）。一说姓何，于潜（今浙江临安西南）人（《咸淳临安志》卷七○）。幼即出家为僧，能文章，尤喜为诗。与苏轼、秦观友善，常有倡和。哲宗绍圣间，苏轼贬海南，道潜亦因诗获罪，责令还俗。徽宗建中靖国元年（一一○一），曾肇为之辩解，复为僧。崇宁末归老江湖。其徒法颖编有《参寥子诗集》十二卷，行于世。